**Poziv za medije**

**ZVUČNA INSTALACIJA NA RIJEČKOM KORZU**

**DONOSI MISLI I RAZMATRANJA O POLOŽAJU UMJETNIKA U DRUŠTVU**

**U srijedu, 8. siječnja 2020. u 12.30 sati kod Gradske ure bit će predstavljena zvučna instalacija *“Što vi hoćete, dobit pare ili dat ideje?”* koja donosi misli i razmatranja o položaju umjetnika u društvu i povezanim temama.**

**Zvučnu instalaciju će predstavnicima medija predstaviti: Lela Vujanić, Marin Lukanović, redatelj instalacije, Sanja Bojanić te glumci Sara Blažić i Deni Sanković.**

Riječ je o zvučnoj instalaciji za javni prostor, u trajanju od 11 minuta i 12 sekundi koja se izvodi u loopu, a koja je nastala na temelju istraživanja provedenog u sklopu EU projekta [*Diversity Mixer*](https://rijeka2020.eu/projekti/eu-projekti/diversity-mixer/)*,* koji se realizira i u okviru Europske prijestolnice kulture.

**Iz intervjua s dvadesetak kulturnih i kreativnih radnica i radnika** iz Rijeke i Primorsko-goranske županije **autor instalacije je izdvojio najzanimljivije misli i razmatranja o položaju umjetnika u društvu, odnosu prema radu, obrazovnim politikama u kreativnoj domeni, prekarijatu, vrednovanju rada, stavu publike prema kulturi, nalaženju poslova preko veze i srodnim temama.**

Citate iz anonimiziranih intervjua čitaju diplomirani mladi glumci Akademije primijenjenih umjetnosti u Rijeci, Sara Blažić, Jurica Marčec, Anja Sabol i Deni Sanković, koji su i sami netom uplovili u nesigurne i prekarne umjetničke vode, što izjavama daje dodatni sloj autentičnosti.

**Dokumentarne izjave** u glumačkoj interpretaciji i uz glazbu renomiranog europskog skladatelja, Marjana Nećaka, **prezentiraju se pomoću zvučnika postavljenih na Korzu** u svojevrsnom dnevnom boravku Riječana i njihovih gostiju te mjestu javnosti *par excellance.*

**Citati koje čitaju mladi glumci moći će se čuti duž riječkog Korza svakoga dana od 8. do 15. siječnja 2020. u razdobljima od 10 do 13 sati i od 17 do 20 sati.**

*Projekt “Diversity Mixer – politike i prakse u kulturnim i kreativnim industrijama”, čiji dio predstavlja ova zvučna instalacija, financiran kroz Program o pravima, jednakosti i građanstvu Europske unije (2014-2020). Projekt provode Rijeka2020 d.o.o. i Akademija primijenjenih umjetnosti Sveučilišta u Rijeci, u suradnji s Hrvatskim poslovnim savjetom za održivi razvoj.*